text:
UBUTYEBI OBUPHUMA ELIZWINI LIKATHIXO | ISAYA 6–10
UMesiya Wazalisekisa Isiprofeto
Kwiminyaka emininzi ngaphambi kokuba uYesu azalwe, uIsaya waprofeta wathi uMesiya wayeza kushumayela “kummandla weYordan, iGalili yeentlanga.” UYesu wasizalisekisa esi siprofeto xa watyhutyha elaseGalili eshumayela kwaye efundisa iindaba ezilungileyo.—Isa 9:1, 2.
Wenza ummangaliso wakhe wokuqala—Yoh 2:1-11 (eKana)
Wakhetha abapostile bakhe—Mar 3:13, 14 (kufuphi naseKapernahum)
Wenza iNtshumayelo yaseNtabeni—Mat 5:1–7:27 (kufuphi naseKapernahum)
Wavusa unyana womhlolokazi okuphela kwakhe—Luk 7:11-17 (eNayin)
Emva kokuba evusiwe wabonakala kubafundi bakhe abamalunga ne-500—1Ko 15:6 (eGalili)


c: text/html

text:
Lutsha—Ngaba Nikulungele Ukubhaptizwa?
“Ngubani na kuni othi efuna ukwakha inqaba angahlali phantsi kuqala, abale iindleko, ukuze abone ukuba unokwaneleyo kusini na kokuyigqiba?”—LUKA 14:28.
IINGOMA: 120, 64
Eli nqaku kunye nelilandelayo abhalelwe ukunceda ulutsha olufuna ukubhaptizwa
1, 2. (a) Yintoni ebavuyisayo abantu bakaThixo namhlanje? (b) Abazali abangamaKristu nabadala banokubanceda njani abasebatsha bayiqonde intsingiselo yobhaptizo?
OMNYE umdala wathi kuChristopher, oneminyaka eyi-12 ubudala: “Ndakwazi uselusana, ibe ndiyavuya ukuva ukuba ufuna ukubhaptizwa. Kodwa khawutsho, ‘Kutheni ufuna ukubhaptizwa?’” Lo mdala wayenesizathu esihle sokubuza loo mbuzo. Kuyasivuyisa ukubona amawakawaka olutsha ebhaptizwa nyaka ngamnye. (INtshumayeli 12:1) Kodwa abazali abangamaKristu nabadala abasebandleni bamele baqinisekise ukuba abasebatsha bazenzela ngokwabo isigqibo, ibe bayayiqonda intsingiselo yobhaptizo.
2 EBhayibhileni sifunda ukuba ukuzahlulela nokubhaptizwa sisiqalo sobomi obutsha bomKristu. Obu bomi buzisa iintsikelelo ezininzi ezivela kuYehova, nenkcaso evela kuSathana. (IMizekeliso 10:22; 1 Petros 5:8) Yiloo nto abazali abangamaKristu bemele bazinike ixesha lokufundisa abantwana babo oko kuthethwa kukuba ngumfundi kaKristu. Xa abasebatsha bengenabo abazali abangamaKristu, ngothando abadala bebandla babanceda bayiqonde intsingiselo yokuzahlulela nokubhaptizwa. (Funda uLuka 14:27-30.) Njengoko kufuneka ulungiselele kakuhle ukuze uyakhe uyigqibe indlu, abasebatsha bamele balungiselele ngaphambi kokubaptizwa ukuze bamkhonze uYehova ngokunyaniseka ‘kude kuse ekupheleni.’ (Mateyu 24:13) Yintoni eya kulunceda ulutsha luzimisele ukukhonza uYehova ngonaphakade? Makhe sibone.
3. (a) Amazwi kaYesu noPetros asifundisa ntoni ngokubaluleka kokubhaptizwa? (Mateyu 28:19, 20; 1 Petros 3:21) (b) Yiyiphi imibuzo esiza kuthetha ngayo, yaye ngoba?
3 Ngaba usemtsha ibe ufuna ukubhaptizwa? Lusukelo oluhle gqitha olo! Kulilungelo ngokwenene ukubhaptizwa njengomnye wamaNgqina kaYehova. Yinto amaKristu amele ayenze leyo, ibe ibaluleke gqitha ukuze sisinde kwimbandezelo enkulu. (Mateyu 28:19, 20; 1 Petros 3:21) Xa ubhaptizwa, ubonisa ukuba uthembise ukukhonza uYehova ngonaphakade. Ufuna ngokwenene ukusigcina eso sithembiso, ngoko le mibuzo ilandelayo iza kukunceda ubone ukuba ukulungele na ukubhaptizwa: (1) Ngaba ndiqole ngokwaneleyo ukuba ndingazenzela eso sigqibo? (2) Ngaba ndinomnqweno wobuqu wokwenjenjalo? (3) Ngaba ndiyaqonda ukuba kuthetha ukuthini ukuzahlulela kuYehova? Makhe sithethe ngale mibuzo.
XA UQOLE NGOKWANELEYO
4, 5. (a) Kutheni ukubhaptizwa ingekokwabantu abadala kuphela? (b) Kuthetha ukuthini ukuqola komKristu?
4 IBhayibhile ayitsho ukuba ngabakhulileyo okanye abakubudala obuthile kuphela abanokubhaptizwa. IMizekeliso 20:11 ithi: “Kwangoqheliselo lwayo inkwenkwe izenza iqondwe enoba usulungekile na yaye uthe tye na umsebenzi wayo.” Ngoko kwanomntwana unako ukukuqonda oko kuthe tye noko kuthethwa kukuzahlulela kuMdali wakhe. Ngoko kubalulekile yaye kufanelekile ukuba abhaptizwe umntu osemtsha oqolileyo nozahluleleyo kuYehova.—IMizekeliso 20:7.
5 Kuthetha ukuthini ukuqola? Ukuqola akusoloko kubhekisela kubudala bomntu okanye ukukhula ngomzimba. IBhayibhile ithi abantu abaqolileyo basebenzisa “amandla abo okuqonda” ukuze bazi umahluko phakathi kokulungileyo nokubi. (Hebhere 5:14) Umntu oqolileyo uyakwazi okulungileyo, ibe uye wagqiba entliziyweni yakhe ukuba akwenze. Ngoko akanakuphenjelelwa ngokulula ukuba enze okubi. Yaye akasoloko efuna ukuxelelwa ukuba enze okulungileyo. Sinokulindela ukuba umntu osemtsha obhaptiziweyo enze okulungileyo naxa abazali okanye abantu abadala bengekho.—Thelekisa eyabaseFilipi 2:12.
6, 7. (a) Chaza izilingo awajamelana nazo uDaniyeli eBhabhiloni. (b) UDaniyeli wabonisa njani ukuba uqolile?
6 Ngaba nyhani ingenzeka into yokuba umntu osemtsha aqole ngaloo ndlela? Khawukhe uhlole umzekelo kaDaniyeli. Umel’ ukuba wayesemtsha xa wathathwayo kubazali bakhe wasiwa eBhabhiloni. Ngequbuliso, uDaniyeli wazibona sel’ ephila nabantu abangayithobeliyo imithetho kaThixo. Kodwa makhe siyihlolisise ngokusondeleyo imeko kaDaniyeli. Wayephethwe njengomntu okhethekileyo eBhabhiloni. Wayengomnye wabantu abasebatsha abambalwa abakhethwayo ukuba balungiselele ukumkani. (Daniyeli 1:3-5, 13) Kubonakala ukuba uDaniyeli wayenesikhundla esingcono eBhabhiloni kunaso nasiphi na awayesenokuba naso kwaSirayeli.
7 Ngoko wasabela njani uDaniyeli oselula? Ngaba wabavumela abantu baseBhabhiloni ukuba bamtshintshe okanye balwenze buthathaka ukholo lwakhe? Akunjalo konke konke! IBhayibhile ithi ngoxa wayeseBhabhiloni, wagqiba “entliziyweni yakhe ukuba angazingcolisi,” nokuba ahlalele kude kuyo nantoni na eyayinento yokwenza nonqulo lobuxoki. (Daniyeli 1:8) Yayikukuqola kokwenene oko!
8. Yintoni onokuyifunda kumzekelo kaDaniyeli?
8 Yintoni onokuyifunda kumzekelo kaDaniyeli? Umntu osemtsha oqolileyo uya kunamathela kwiinkolelo zakhe, naxa kunzima. Akayi kufana nolovane olujika umbala walo ufane naloo ndawo lukuyo. Akazenzi umhlobo kaThixo kwiHolo yoBukumkani kodwa abe ngumhlobo wehlabathi esikolweni. Kodwa uhlala ethembekile nkqu naxa elingwa.—Funda eyabase-Efese 4:14, 15.
Umntu osemtsha oqolileyo uya kunamathela kwiinkolelo zakhe, naxa kunzima
9, 10. (a) Kungamnceda njani umntu oselula ukucingisisa ngendlela aye wasabela ngayo xa ebevavanywa? (b) Kuthetha ukuthini ukubhaptizwa?
9 Ewe kona, sonke asifezekanga. Abantu abaselula kunye nabadala bayazenza iimpazamo ngamaxesha athile. (INtshumayeli 7:20) Ngoko ukuba ufuna ukubhaptizwa, kububulumko ukwazi ukuba uzimisele kangakanani ukuthobela imiyalelo kaYehova. Zibuze, ‘Ngaba ndisoloko ndimthobela uYehova?’ Cinga ngendlela owasabela ngayo xa wawuvavanywa kwisihlandlo esidlulileyo. Ngaba wakwazi ukuqonda eyona nto ilungileyo omele uyenze? NjengoDaniyeli, ngaba kukho umntu okukhuthazela ukuba usebenzise isiphiwo sakho kwihlabathi likaSathana? Ukuba oku kuluvavanyo kuwe, ngaba uyakuqonda ukuthanda kukaYehova kulo mba?—Efese 5:17.
10 Kutheni kubalulekile ukwazi iimpendulo zale mibuzo yobuqu? Ziza kukunceda uqonde indlela ubhaptizo olunzulu ngayo. Ukubhaptizwa kubonisa abanye ukuba wenze isithembiso esibalulekileyo kuYehova. Uthembisa ukuba uza kumthanda yaye umkhonze ngonaphakade ngentliziyo yakho iphela. (Marko 12:30) Wonke umntu obhaptizwayo umele azimisele ukugcina isithembiso sakhe kuYehova.—Funda iNtshumayeli 5:4, 5.
NGABA NGUMNQWENO WOBUQU?
11, 12. (a) Umele aqiniseke ngantoni umntu ofuna ukubhaptizwa? (b) Yintoni eza kukunceda ulujonge ubhaptizo ngendlela uYehova alujonga ngayo?
11 IBhayibhile ithi bonke abantu bakaYehova, kuquka abaselula, baya kumkhonza “ngokuvumayo.” (INdumiso 110:3) Ngoko umntu ofuna ukubhaptizwa, umele aqiniseke ukuba lowo ngumnqweno wakhe wobuqu. Oko kusenokufuna ukuba uhlolisise umnqweno wakho, ingakumbi ukuba ukhulele enyanisweni.
12 Ekukhuleni kwakho, kusenokwenzeka ukuba baninzi abantu obabone bebhaptizwa, kuquka abahlobo bakho kunye nabantwana bakowenu. Kodwa lumkela ukuziva unyanzelekile ukuba ubhaptizwe kuba ufikelele kwiminyaka ethile, okanye ubona abanye bebhaptizwa. Unokuqiniseka njani ukuba ulujonga ubhaptizo ngendlela uYehova alujonga ngayo? Ziphe ithuba ucingisise ngesizathu sokuba ubhaptizo lubalulekile. Uza kufumana izizathu ezininzi kweli nqaku nakwelilandelayo.
13. Unokwazi njani enoba isigqibo sakho sokufuna ukubhaptizwa sisuka entliziyweni?
13 Enye indlela onokuqonda ngayo enoba isigqibo sokubhaptizwa sisuka entliziyweni, kukuhlolisisa imithandazo yakho. Uthandaza kangakaphi kuYehova? Ingqale kangakanani imithandazo yakho? Iimpendulo zale mibuzo zinokukubonisa indlela osondele ngayo kuYehova. (INdumiso 25:4) Kumaxesha amaninzi uYehova uyiphendula imithandazo yethu ngeBhayibhile. Ngoko enye indlela onokubona ngayo ukuba uyafuna na ukusondela kuYehova, uze umkhonze ngokusuka entliziyweni, kukuhlolisisa ucwangciso lwakho lokufundisisa. (Yoshuwa 1:8) Khawuzibuze: ‘Ngaba ndiyifundisisa rhoqo iBhayibhile? Ngaba ndiyalunandipha unqulo lwentsapho?’ Iimpendulo zale mibuzo ziya kukunceda ubone enoba isigqibo sakho sokufuna ukubhaptizwa sisuka entliziyweni okanye akunjalo.
OKO KUTHETHWA KUKUZAHLULELA
14. Chaza umahluko phakathi kozahlulelo nobhaptizo.
14 Olunye ulutsha aluwazi umahluko phakathi kozahlulelo nobhaptizo. Abanye basenokuthi sele bezahlulele kuYehova, kodwa abakakulungeli ukubhaptizwa. Kodwa ngaba ngenene kungenzeka oko? Uzahlulelo ngumthandazo othembisa uYehova ukuba uza kumkhonza ngonaphakade. Xa ubhaptizwa, ubonisa abanye ukuba sele uzahlulele kuYehova. Ngoko ngaphambi kokuba ubhaptizwe, umele uqonde ukuba kuthetha ukuthini ukuzahlulela kuThixo.
15. Kuthetha ntoni ukuzahlulela?
15 Xa uzahlulela kuYehova, umxelela ukuba uzinikela kuye. Umthembisa ukuba, ukumkhonza kuza kuba yeyona nto ibalulekileyo ebomini bakho. (Funda uMateyu 16:24.) Eso sithembiso kuThixo, sinzulu ngenene! (Mateyu 5:33) Ngoko unokubonisa njani ukuba uyazi ukuba akusaziphileli, kodwa uphilela uYehova?—Roma 14:8.
16, 17. (a) Zekelisa oko kuthethwa kukungaziphileli. (b) Umntu ozahlulelayo uthembisa ntoni?
16 Makhe sikuzekelise oku. Masithi umhlobo wakho ukupha imoto. Ukunika iimpepha zayo aze athi: “Le moto yeyakho.” Kodwa emva koko uthi: “Ziza kuhlala kum izitshixo. Iza kuqhutywa ndim, hayi nguwe.” Ubuya kuvakalelwa njani ngesi sipho? Ubuya kuvakalelwa njani ngomhlobo wakho okuphe esi sipho?
17 Xa umntu ezahlulela kuYehova, uthi kuye: “Ndikunika ubomi bam. Ndingowakho.” UYehova unelungelo lokulindela ukuba loo mntu asigcine isithembiso sakhe. Kodwa kuthekani ukuba akathobeli, ngokuthandana nomntu ongamkhonziyo uThixo? Okanye kuthekani ukuba wamkela umsebenzi ocutha ixesha alichitha kubulungiseleli okanye ombangela aphoswe rhoqo ziintlanganiso? Loo mntu ebengayi kuba uyasigcina isithembiso sakhe kuYehova. Oko bekuya kufana nokuzigcina kuye izitshixo zemoto. Xa sizahlulela kuYehova, sithi kuye, “Ubomi bam bobakho, hayi obam.” Ngoko siya kusoloko sisenza oko kufunwa nguYehova, kungekhona oko kufunwa sithi. Masibe njengoYesu owathi: “Ndihlele ukuza kwenza, kungekhona ukuthanda kwam, kodwa ukuthanda kwalowo wandithumayo.”—Yohane 6:38.
Ukubhaptizwa sisigqibo esinzulu ibe kulilungelo elikhulu
18, 19. (a) Oko kuthethwa nguRose noChristopher kubonisa njani ukuba ukubhaptizwa kulilungelo yaye kuzisa iintsikelelo? (b) Uvakalelwa njani ngelungelo lokubhaptizwa?
18 Kucacile ukuba, ukubhaptizwa sisigqibo esinzulu. Kulilungelo elikhulu ukuzahlulela kuYehova nokubhaptizwa. Ulutsha olumthandayo uYehova nolukuqondayo oko kuthethwa kukuzahlulela, alukubekeli amangomso ukuzahlulela kuThixo nokubhaptizwa. Aluzisoli ngesigqibo salo. URose osemtsha nobhaptiziweyo uthi: “Ndiyamthanda uYehova, ibe ndikuvuyela gqitha ukumkhonza. Ndiqinisekile ukuba isigqibo sokubhaptizwa sesona sigqibo sibalulekileyo ndakha ndasenza.”
19 Kuthekani ngoChristopher okhankanywe ekuqaleni kweli nqaku? Uvakalelwa njani ngesigqibo sakhe sokubhaptizwa xa wayeneminyaka eyi-12 ubudala? Uthi imvuyisa gqitha into yokuba wenza eso sigqibo. Waba nguvulindlela othe ngxi xa wayena-17, waza waba sisicaka solungiselelo ena-18. Ngoku ukhonza eBheteli. Uthi: “Ukubhaptizwa kwaba sisigqibo esihle. Ngoku ndaneliswa kukusebenzela uYehova nentlangano yakhe.” Ukuba ufuna ukubhaptizwa, ungazilungiselela njani? Lo mbuzo uza kuphendulwa kwinqaku elilandelayo.

robotstxt: allowed

filter: keep


text:
Indlela Yokuqeqesha Abazalwana Bafaneleke
“Izinto owazivayo kum . . . , zidlulisele kubantu abathembekileyo.”—2 TIMOTI 2:2.
1. (a) Yintoni ebisoloko isaziwa ngabantu bakaThixo ngokuqeqesha abantu, ibe loo nto isebenza njani kule mihla yethu? (b) Nguwuphi umbuzo esiza kuwuphendula kweli nqaku?
ABANTU bakaThixo bebesoloko besazi ukuba, ukuze umntu aphumelele, kufuneka aqeqeshwe. Ngokomzekelo, uAbram waphumelela ekuhlanguleni uLote, esebenzisa “amadoda akhe aqeqeshiweyo.” (Genesis 14:14-16) Ngomhla kaKumkani uDavide, iimvumi ‘zaziqeqeshelwe’ ukudumisa uYehova ngeengoma. (1 Kronike 25:7) Namhlanje, kufuneka silwe noSathana neli hlabathi lakhe. (Efese 6:11-13) Kwakhona, sizama kangangoko sinako ukudumisa uYehova ngokuthetha nabantu ngegama lakhe. (Hebhere 13:15, 16) Njengokuba kwakunjalo kubakhonzi bakaThixo bamandulo, kufuneka siqeqeshwe ukuze siphumelele. Ebandleni, uYehova unike abadala imbopheleleko yokuqeqesha abazalwana. (2 Timoti 2:2) Abanye abadala baye babaqeqesha njani abazalwana ukuze bakwazi ukunyamekela abantu bakaYehova?
NCEDA UMZALWANA AMTHANDE NGAKUMBI UYEHOVA
2. Yintoni enokwenziwa ngumdala ngaphambi kokufundisa umzalwana izinto ezintsha, yaye ngoba?
2 Umdala unokufaniswa nomlimi. Ngaphambi kokuba atyale imbewu, umlimi usenokugalela umgquba emhlabeni ukuze izityalo zikhule kakuhle, zingancothuki lula. Ngendlela efanayo, ngaphambi kokuba umdala afundise umzalwana izinto ezintsha, unokumbonisa imigaqo yeBhayibhile eza kumnceda azisebenzise izinto azifundayo.—1 Timoti 4:6.
3. (a) Umdala angawasebenzisa njani amazwi kaYesu akuMarko 12:29, 30 xa encokola nomfundi? (b) Ukuthandaza nomfundi kunokumnceda njani?
3 Kubalulekile ukwazi ukuba inyaniso iyichaphazela njani indlela acinga navakalelwa ngayo umzalwana. Loo nto iza kufuna umbuze ukuba ukuzahlulela kwakhe kuYehova kumenze wenza ziphi izigqibo ebomini bakhe. Umbuzo onjalo ungakunceda ukwazi ukuncokola naye ngendlela esinokumkhonza ngayo uYehova ngentliziyo yonke. (Funda uMarko 12:29, 30.) Usenokude uthandaze kunye naye, ucele uYehova ukuba amnike umoya oyingcwele oza kumnceda xa eqeqeshwa. Xa lo mzalwana ekuva umthandazela, unokutsho azimisele ngakumbi!
4. (a) Chaza iindinyana zeBhayibhile ezinokunceda umzalwana enze inkqubela. (b) Imele ibe yintoni injongo yabadala xa beqeqesha abazalwana?
4 Xa uqalisa ukuqeqesha umzalwana, kuya kukunceda ukuthetha ngeZibhalo eziya kumenza abone indlela ekubaluleke ngayo ukuba lulutho, ukuthembeka nokuthobeka. (1 Kumkani 19:19-21; Nehemiya 7:2; 13:13; IZenzo 18:24-26) Ezi mpawu zifana nomgquba ogalelwa emhlabeni. Ziya kumnceda umzalwana akhule, akhawuleze ukwenza inkqubela. UJean-Claude, ongumdala waseFransi, uthi injongo yakhe ephambili xa eqeqesha umzalwana, kukumnceda enze izigqibo zobulumko ezisekelwe kwimigaqo yeBhayibhile. Uthi: “Ndiye ndifune amathuba okufunda isibhalo naye ukuze ‘avuleke amehlo,’ abone ‘izinto ezimangalisayo’ eziseLizwini likaThixo.” (INdumiso 119:18) Ziziphi ezinye iindlela zokomeleza umzalwana?
MCEBISE NGOSUKELO ANOKUBA NALO, UMNIKE NEZIZATHU
5. (a) Kubaluleke kangakanani ukubuza umzalwana oqeqeshwayo ngosukelo analo? (b) Kutheni abadala befanele babaqeqeshe beselula abazalwana? (Jonga umbhalo osemazantsi.)
5 Buza umzalwana ukuba ziintoni afuna ukumenzela zona uYehova. Ukuba akukho nto acinga ngayo, mncede azibekele usukelo anokulufikelela. Mbalisele unehlombe ngosukelo owawunalo nangendlela owavuya ngayo ukulufikelela kwakho. Le yindlela elula kodwa esebenzayo yokumkhuthaza. UVictor, ongumdala novulindlela kwelinye ilizwe laseAfrika uthi: “Xa ndandisakhula, omnye umdala wandibuza ngosukelo endinalo. Imibuzo yakhe yandenza ndacingisisa ngobulungiseleli bam.” Abadala abanamava bathi kubalulekile ukuqeqesha abazalwana beselula, mhlawumbi xa befikisa. Ninokubanika umsebenzi obalingeneyo ebandleni. Xa abazalwana beqeqeshwa beselula, loo nto inokubanceda bahlale becinga ngosukelo lwabo njengoko bekhula naxa kuvela iziphazamiso.—Funda iNdumiso 71:5, 17. * (Funda umbhalo osemazantsi.)
6. UYesu wabaqeqesha njani abapostile bakhe?
6 Ukuze ukhuthaze umzalwana ukuba azimisele ebandleni, awumele uphelele nje ekumxeleleni into amakayenze. Mxelele nesizathu sokuba ibalulekile loo nto. UYesu, uMfundisi Omkhulu, waxelela abapostile bakhe ukuba baye kushumayela. Kodwa waqala wabanika isizathu sokuba bemele bamthobele. Wathi: “Linikwe mna lonke igunya ezulwini nasemhlabeni. Hambani ke ngoko niye kubenza abafundi abantu beentlanga zonke.” (Mateyu 28:18, 19) Ungayixelisa njani le ndlela kaYesu yokuqeqesha?
7, 8. (a) Abadala bangayixelisa njani indlela awayeqeqesha ngayo uYesu? (b) Kubaluleke kangakanani ukumncoma umzalwana omqeqeshayo? (c) Ngawaphi amacebiso anokunceda abadala baqeqeshe abazalwana? (Jonga ibhokisi ethi “ Indlela Yokuqeqesha Abazalwana.”)
7 Xa unika umzalwana isabelo esithile, sebenzisa iBhayibhile ukuze umbonise isizathu sokuba sibalulekile. Ngaloo ndlela, umfundisa ukwenza izinto eqhutywa yimigaqo yeBhayibhile, kunemithetho nje kuphela. Ngokomzekelo, xa ucela umzalwana ukuba awugcine ucocekile umnyango weHolo yoBukumkani, unokumbonisa uTito 2:10. Mcacisele ukuba lo msebenzi uza kusenza sibe nomtsalane isigidimi soBukumkani. Mcele acinge nangendlela ukwenza lo msebenzi okuya kubanceda ngayo abantu abadala ebandleni. Ukuthetha naye ngezo zinto kuya kumnceda abone ukuba abantu babaluleke ngaphezu kwemithetho. Xa ebona indlela abancedakala ngayo abazalwana noodade ngulo msebenzi wakhe, uya kukuvuyela ukubakhonza.
8 Kwakhona, mncome umzalwana xa ewasebenzisa amacebiso akho. Kubaluleke kangakanani ukuyenza loo nto? Kanye njengokuba amanzi esenza sichume isityalo, ukumncoma umzalwana kumnceda enze inkqubela ekukhonzeni uYehova.—Thelekisa noMateyu 3:17.
OMNYE UMQOBO
9. (a) Kutheni kusenokuba nzima ukuba abadala abakwamanye amazwe afumileyo baqeqeshe abazalwana? (b) Yintoni ebangela ukuba ukukhonza uThixo kungabi yeyona nto iphambili kwabanye abazalwana abaselula?
9 Abadala abakumazwe afumileyo basenokukufumanisa kunzima ukukhuthaza abazalwana ababhaptiziweyo abakwiminyaka engaphezu kweyi-20 neyi-30 ukuba bazimisele ebandleni. Abadala abanamava bamazwe amalunga nayi-20 baye basixelela ukuba bacinga ukuba kutheni abazalwana abaselula bengazimiselanga ebandleni. Abaninzi kubo baye bathi xa abanye baba bazalwana babesakhula, abazali babo abazange babakhuthaze ukuba bazibekele usukelo enkonzweni kaYehova. Yaye abanye babo bathe bekufuna ukuzimisela, babe abazali bebakhuthaza ukuba bafune imfundo ephakamileyo nemisebenzi ehlawulayo! Ngoko ukukhonza uThixo ibingeyiyo eyona nto iphambili ebomini babo.—Mateyu 10:24.
10, 11. (a) Umdala angamnceda njani umzalwana akufune ukwenza izabelo ebandleni? (b) Angasebenzisa ziphi izibhalo ukuze akhuthaze umzalwana, yaye ngoba? (Jonga umbhalo osemazantsi.)
10 Ukuba umzalwana ubonakala engazimiselanga, unako ukuyitshintsha indlela acinga ngayo, kodwa kuza kufuneka umncekelele uze ube nomonde. Ezinye izityalo zifuna ukuxhaswa ukuze zikhule zithe nkqo. Nawe ke, unokumnceda umzalwana ngokuthe ngcembe ukuba akufune ukwenza izabelo ebandleni. Njani?
11 Yiba ngumhlobo wakhe. Mxelele ukuba ibandla liyamdinga. Xa sele niqhelene, mbonise izibhalo ezinokumnceda akhumbule ukuzahlulela kwakhe kuYehova. (INtshumayeli 5:4; Isaya 6:8; Mateyu 6:24, 33; Luka 9:57-62; 1 Korinte 15:58; 2 Korinte 5:15; 13:5) Zama ukumfikelela intliziyo ngemibuzo enjengale: ‘Xa wawuzahlulela kuYehova, wamthembisa ntoni? Ucinga ukuba wavakalelwa njani uYehova ukubhaptizwa kwakho?’ (IMizekeliso 27:11) ‘USathana yena?’ (1 Petros 5:8) Ezi zibhalo zinokuba namandla yaye zimfikelele intliziyo.—Funda amaHebhere 4:12. * (Funda umbhalo osemazantsi.)
BAZALWANA ABASELULA, THEMBEKANI
12, 13. (a) Wayenjani uElisha? (b) UYehova wamvuza ngantoni uElisha?
12 Bazalwana abaselula, ibandla liyanidinga! Yintoni ke eza kuninceda niphumelele ekukhonzeni uYehova? Ukuze uphenduleke lo mbuzo, makhe sithethe ngezinto ezenzeka kuElisha, naye owakha waqeqeshwa.
13 Kwiminyaka emalunga neyi-3 000 eyadlulayo, umprofeti uEliya wacela uElisha owayeselula ukuba amncedise kumsebenzi wakhe. UElisha wavuma zisuka, waza wathembeka nangona wayesenza umsebenzi ophantsi. (2 Kumkani 3:11) UEliya wamqeqesha iminyaka emalunga nemithandathu. Kwathi ke xa uEliya wayesele eza kuwugqiba umsebenzi awayewenza kwaSirayeli, wamkhulula uElisha ekubeni ngumkhonzi wakhe. Kodwa uElisha wamphendula kathathu esithi: “Andiyi kukushiya.” Wayezimisele ukuhlala nalo mqeqeshi wakhe kangangoko kunokwenzeka. UYehova wamvuza uElisha ngokunyaniseka nokuthembeka kwakhe ngokumvumela ukuba abe khona xa uEliya wayethathwa sisaqhwithi somoya.—2 Kumkani 2:1-12.
14. (a) Abazalwana abaselula bangamxelisa njani uElisha? (b) Kutheni kubaluleke kangaka ukuba umzalwana oselula azenze ngokuthembeka izabelo zakhe?
14 Ukuba ungumzalwana oselula, ungamxelisa njani uElisha? Zamkele zisuka izabelo, nezona zibonakala ziphantsi. Khumbula ukuba umdala okuqeqeshayo, ngumhlobo wakho. Mxelele ukuba uyayixabisa le nto akwenzela yona, uze umbonise ukuba ufuna ukuqhubeka ufunda kuye. Ngaphezu kwento yonke, zenze ngokuthembeka izabelo zakho. Ngoba? Kaloku xa ungumntu ongasoloko eqhutywa ngasemva nothembekileyo, abadala banokutsho babone ukuba uYehova ufuna unikwe izabelo ezingakumbi ebandleni.—INdumiso 101:6; funda eyesi-2 kuTimoti 2:2.
BAHLONELE ABADALA ABANAMAVA
15, 16. (a) UElisha wabonisa njani ukuba uyamhlonela umqeqeshi wakhe? (Jonga umfanekiso osekuqaleni.) (b) Yintoni eyenza abanye abaprofeti bamthemba uElisha?
15 Umzekelo kaElisha usibonisa nendlela ekubaluleke ngayo namhlanje ukuba abazalwana babahlonele abadala abanamava. Emva kokuba uEliya noElisha betyelele iqela labaprofeti eYeriko, la madoda mabini aya kuMlambo iYordan. Emva koko, “uEliya wathabatha umnweba wakhe wawusonga waza wabetha amanzi, aza ahlukana.” Bawela iYordan kwindawo eyomileyo, “behamba bethetha.” UElisha wamamela yonke into eyayithethwa nguEliya, waqhubeka efunda kuye. Akazange azixelele ukuba wazi yonk’ into. Emva koko, uEliya wathathwa sisaqhwithi somoya, waza uElisha wabuyela kuMlambo iYordan. Ukufika kwakhe apho, wabetha amanzi omlambo ngesambatho sikaEliya waza wathi: “Uphi na uYehova uThixo kaEliya?” Amanzi aphinda ahlukana.—2 Kumkani 2:8-14.
16 Ngaba uphawule ukuba ummangaliso kaElisha wokuqala ufana twatse nokaEliya wokugqibela? Isifundisa ntoni loo nto? UElisha akazange acinge ukuba, ekubeni inguye ngoku ophetheyo, umele enze izinto ngokwahlukileyo kuEliya. Kunoko, ukuxelisa kwakhe uEliya kwabonisa ukuba wayemhlonela umqeqeshi wakhe, nto leyo eyenza abanye abaprofeti bamthemba. (2 Kumkani 2:15) UElisha waba ngumprofeti iminyaka eyi-60, yaye uYehova wamnika amandla okwenza imimangaliso emininzi kunaleyo yenziwa nguEliya. Bangafunda ntoni abazalwana abaqeqeshwayo kulo mzekelo?
17. (a) Abazalwana abaqeqeshwayo bangamxelisa njani uElisha? (b) UYehova angabasebenzisa njani ethubeni abazalwana abaqeqeshwayo abathembekileyo?
17 Xa ufumana igunya elingakumbi ebandleni, ungacingi ukuba kufuneka wenze izinto ngendlela eyahluke mpela kunale ufike kusenziwa ngayo. Ukhumbule ukuba, utshintsho lumele lwenziwe kuphela xa kuyimfuneko ebandleni naxa kukho ulwalathiso oluvela kwintlangano kaYehova. Awunakusuka utshintshe izinto kuba nje ufuna. Xa uElisha engazange atshintshe indlela kaEliya yokwenza izinto, wabonisa ukuba uyamhlonela umqeqeshi wakhe, nabanye abaprofeti batsho bamthemba. Ukuba nawe ke uqhubeka uzisebenzisa iindlela zomqeqeshi wakho ezisekelwe eBhayibhileni, ubonisa ukuba uyabahlonela abadala abanamava, yaye abazalwana noodade baza kukuthemba. (Funda eyoku-1 kwabaseKorinte 4:17.) Njengoko usiba namava, uya kutsho ukwazi ukwenza utshintsho oluya kunceda ibandla lilandele intlangano kaYehova, esoloko ihambela phambili. Ethubeni uYehova angakunceda wenze izinto ezinkulu kunabadala abakuqeqeshayo, kanye njengokuba wenzayo kuElisha.—Yohane 14:12.
18. Kutheni kungxamisekile ukuba kuqeqeshwe abazalwana emabandleni?
18 Sinethemba lokuba la macebiso akweli nqaku nelilandulelayo aza kukhuthaza abadala abangakumbi ukuba baqeqeshe abazalwana. Kwaye sithandazela nokuba abazalwana abangakumbi bavume ukuqeqeshwa nokusebenzisa izinto abazifundayo ukuze banyamekele abantu bakaYehova. Loo nto iya kuwaqinisa amabandla ehlabathini lonke ize incede ngamnye wethu ukuba ahlale ethembekile kula maxesha abangela imincili.
^ isiqe. 5 Ukuba umzalwana oselula uqolile yaye uthobekile, ibe unazo nezinye iimpawu ezifunekayo ukuze akhonze ibandla, abadala banokuncomela ukuba amiselwe abe sisicaka solungiselelo kwanaxa eneminyaka engaphantsi kweyi-20.—1 Timoti 3:8-10, 12; jonga IMboniselo kaJulayi 1, 1989, iphepha 29.
^ isiqe. 11 Unokuncokola naye ngeengongoma ezikwiMboniselo ka-Aprili 15, 2012, iphepha 14-16, isiqendu 8-13; nakwincwadi ethi “Zigcineni Kuthando LukaThixo,” isahluko 16, isiqendu 1-3.